Title: D ô v o d o v á s p r á v a
Author: MF_SR
Last saved by: spano

Dôvodová   správa 

	Všeobecná časť

	Súčasné zdaňovanie prevodu a prechodu nehnuteľností upravuje zákon č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov. Sadzba a samotná  daň pri dani z prevodu a prechodu nehnuteľností je progresívna a závisí od ceny nehnuteľnosti a od príbuzenského a iného osobného pomeru prevodcu a nadobúdateľa. Tento systém zdaňovania sa ukázal ako nespravodlivý a málo účinný.

Predkladaný návrh nového zákona zjednodušuje zdaňovanie zmeny vlastníctva nehnuteľností. Zavádza pevnú sadzbu dane z prevodu a prechodu nehnuteľností bez ohľadu na hodnotu prevádzaných nehnuteľností a príbuzenské či osobné pomery prevodcov a nadobúdateľov. Vymedzenie daňovníkov, predmetu dane, základu dane, ako aj ďalších skutočností súvisiacich s touto daňou, sa v zásade preberá z úpravy v zrušenom zákone č. 318/1992 Zb. 

	Navrhovanými zmenami sa očakáva ročný výnos tejto dane  približne  v  sume  900 mil. Sk. Predpokladá sa, že hodnota prevádzaného nehnuteľného majetku sa bude  postupne zvyšovať, čo v konečnom dôsledku môže pozitívne ovplyvniť aj vývoj príjmov štátneho rozpočtu z tejto dane.  

	Navrhovaný nový zákon si nevyžiada zvýšené nároky na počty zamestnancov.

	Návrh nového zákona nebude mať dopad na zamestnanosť a tvorbu pracovných miest.

	Návrh nového zákona nie je v rozpore s Ústavou Slovenskej republiky ani s medzinárodnými zmluvami a inými medzinárodnými dokumentmi, ktorými je Slovenská republika viazaná. Problematika návrhu zákona nie je upravená v práve Európskych spoločenstiev ani v práve Európskej únie a nepatrí medzi priority odporúčané v Bielej knihe. 

DOLOŽKA  ZLUČITEĽNOSTI
návrhu zákona o dani z prevodu a prechodu nehnuteľností a o zmene  a doplnení zákona        č. 36/1967 Zb. o znalcoch a tlmočníkoch v znení zákona Národnej rady Slovenskej republiky č.238/2000 Z. z. s právom Európskych spoločenstiev a právom Európskej únie

1. Navrhovateľ zákona:
Vláda Slovenskej republiky.

2. Názov návrhu zákona:
Návrh zákona o dani z prevodu a prechodu nehnuteľností a o zmene a doplnení zákona č. 36/1967 Zb. o znalcoch a tlmočníkoch v znení zákona Národnej rady Slovenskej republiky č.238/2000 Z. z.
.

3. Záväzky Slovenskej republiky vo vzťahu k Európskym spoločenstvám a  Európskej únii:

a)	Návrh zákona svojou problematikou nepredstavuje prioritu aproximácie práva podľa článku 70 Európskej dohody o pridružení, Národného programu pre prijatie acquis communautaire, Partnerstva pre vstup, úloh vyplývajúcich zo screeningu a negociačnej pozície a nie je ani predmetom odporúčaní podľa Bielej knihy.

Návrh zákona sa predkladá mimo Plánu legislatívnych úloh vlády SR na rok 2003. 

b) bezpredmetné.

4. Problematika návrhu zákona:	

b)	nie je upravená v práve Európskych spoločenstiev,

d)	nie je upravená v práve Európskej únie.

5.	Stupeň zlučiteľnosti návrhu  zákona s  právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu zákona s právom ES/EÚ.

6. Gestor:
bezpredmetné.

7.  Účasť expertov pri príprave návrhu zákona nebola.

Osobitná časť

K § 1
V tomto ustanovení sa vymedzuje predmet právnej úpravy zdaňovania. Je ním odplatný prevod a odplatný prechod nehnuteľností. 

K § 2  
Ustanovenie podrobne definuje osobu daňovníka tak, aby v praxi nedochádzalo k pochybnostiam. Zároveň sa aj negatívne vymedzuje kto daňovníkom nie je.

K § 3
Navrhuje sa, aby predmetom dane  bol odplatný prevod alebo odplatný prechod vlastníctva k nehnuteľnostiam a  tiež vklady nehnuteľností do obchodných spoločností a družstiev. V ustanovení sa tiež vymedzujú prevody nehnuteľností, ktoré nie sú predmetom dane. 
 
K § 4
V navrhovanom ustanovení sa vymedzuje základ dane, ktorým je dohodnutá cena za nehnuteľnosť. Ak táto dohodnutá cena bude nižšia ako hodnota zistená znalcom, na účely určenia základu dane bude rozhodujúca hodnota zistená znalcom. V súvislosti so stanovením všeobecnej hodnoty sa súbežne pripravuje novela vyhlášky Ministerstva spravodlivosti  Slovenskej republiky č. 86/2002 Z. z. o stanovení všeobecnej hodnoty majetku, do ktorej budú premietnuté do účinnosti tohoto zákona príslušné ustanovenia o cenách stavieb, pozemkov a trvalých porastov. Upravuje sa tiež základ dane pri výmene nehnuteľností. Zo základu dane sa odpočítajú len preukázané náklady daňovníka spojené s vypracovaním znaleckého posudku.

K § 5 
Navrhuje sa jednotná sadzba dane bez ohľadu na to, medzi akými osobami sa z hľadiska príbuzenského vzťahu  prevod realizuje, pretože je neopodstatnené členenie daňovníkov do skupín podľa stupňa príbuzenského vzťahu alebo iného osobného pomeru k prevodcovi. 

K § 6
Ustanovuje sa minimálna výška dane.

K § 7
Ustanovenie upravuje vznik daňovej povinnosti v závislosti od spôsobu nadobúdania nehnuteľností. 

K § 8         
	Ustanovuje sa správa dane.

K § 9
Ustanovuje sa povinnosť a lehota na podávanie daňového priznania. Osobitne sa upravujú povinnosti spoluvlastníkov. V ustanovení sa upravujú aj náležitosti, ktoré je povinný daňovník v daňovom priznaní uviesť. 

K § 10
Ustanovenie upravuje zaokrúhľovanie základu dane.

K § 11
Ustanovenie určuje splatnosť dane a povinnosť platiť daň. 

K § 12 
V tomto ustanovení sa upravuje vrátenie dane a to osobitne v prípadoch vrátenia z „úradnej povinnosti“ a na základe žiadosti daňovníka. Taktiež sa upravuje povinnosť správcu dane vydať rozhodnutie o vrátení dane a lehoty na vrátenie dane pre správcu dane.

K § 13
Upravuje sa kontrola nad dodržiavaním ustanovení tohoto zákona, ktorú bude vykonávať daňové riaditeľstvo. 

K § 14
Na konanie vo veciach dane z prevodu a prechodu nehnuteľností sa vzťahujú ustanovenia osobitného procesného predpisu, ktorým je zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov.

K § 15
	Upravuje sa súčinnosť v daňovom konaní.

K § 16
Toto ustanovenie upravuje nadradenosť medzinárodnej zmluvy, ktorá odlišne upravuje oblasť zdanenia prevodov nehnuteľností.

K § 17
V tomto prechodnom ustanovení sa osobitne rieši vzťah k  zrušenému zákonu Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov po nadobudnutí účinnosti tohto zákona. Zámerom je, aby sa všetky ustanovenia zrušeného zákona uplatňovali na skoršie prípady okrem splnomocňujúceho ustanovenia o tvrdosti zákona, resp. o možnosti poskytovania daňovej úľavy.

K § 18 
V tomto ustanovení sa citujú právne predpisy, ktoré je potrebné k účinnosti nového zákona zrušiť.

	K Čl. II.
	Navrhované zmeny v zákone č. 36/1967 Zb. o znalcoch a tlmočníkoch ustanovujú jednak právny základ na vydanie všeobecne záväzného právneho predpisu, podľa ktorého sa bude určovať hodnota nehnuteľností a jednak na jeho uplatnenie aj na účely odplatných prevodov a odplatných prechodov nehnuteľností. 

K Čl. III
	Upravuje sa účinnosť zákona.